Tiger Brands steeds nie gedagvaar oor listeriose | Netwerk24
Deur Elvira Wood 20 Februarie 2019 11:40
Tiger Brands het nog geen dagvaarding ontvang wat betref die groepsgeding deur mense wat deur die listeriose-uitbreking geraak is nie.
Die maatskappy sê Woensdag in 'n handelsverklaring op die JSE se nuusdiens Sens hy is bewus daarvan dat die hooggeregshof in Johannesburg in Desember bevind het dat die geding moet voortgaan, maar het nog niks verder gehoor nie.
Hy sê wel dat die maatskappy oor die "nodige produkversekering" beskik.
Die maatskappy het by sy versekeraar bevestiging gekry dat daar dekking daarvoor is. Dit is wel aan voorwaardes en beperkings van die polis onderworpe.
Die versekering sal dus gebruik word om enige eise te betaal sou die maatskappy vir die gebeure aanspreeklik gehou word.
Tiger Brands is een van die maatskappye in die JSE se top-40-indeks en een van die grootste vervaardigers en bemarkers van vinnig bewegende verbruikersgoedere in Afrika. Sy Enterprise-aanleg in Polokwane is in Maart 2018 as die hoofbron van die listeriose-epidemie geïdentifiseer.
Die Wêreldgesondheidsorganisasie (WGO) het vroeër gesê die listeriose-uitbreking van 2017-'18 was die grootste ter wêreld. Meer as 200 mense het weens die uitbreking gesterf.
Daar is vier kategorieë mense wat deel is van die groepsgeding: Diegene by wie listeriose gediagnoseer is en oorleef het, kinders wie se ma's siek geword het terwyl hulle swanger was, broodwinners wat aan listeriose gesterf het en diegene wat nou iemand ondersteun wat listeriose gehad het.